ધન (ભ,ફ,ઢ,ધ) - આ દુનિયા અંધારાંથી જ ભરેલી છે અને, ઉજાશ-અજવાશ જેવુ કઇં છે જ નહિ. ભગવાન જેવું પણ કશું જગતમાં નથી. સદ્કર્મો ગમે તેવાં - ગમે તેટલાં કરો, કઇં જ કામ નથી આવતાં. પાત્રતા-યોગ્યતા કે લાયકાતનાં ધોરણો પણ કઇં જ ખપનાં નથી. આવા બધા ખ્યાલો વચ્ચે તમારું માનસ અવઢવ અને મૂંઝારો અનુભવ્યા કરતું હોય તે શક્ય છે ! એમાં તમારો કોઈ જ દોષ નથી કારણ કે, એક અતિ લાંબા અરસાથી તમને જીવનમાં સમ ખાવા પૂરતી કોઈ એકાદ ક્ષણ પણ આનંદદાયક મળી હોય તેવું ગ્રહોની દૃષ્ટિએ માલમ નથી પડી રહયું ! તમે નિરંતર એક જાતના દબાણ વચ્ચે રહેતાં આવેલાં છો-સખત માનસિક તાણ અનુભવી રહેલાં એટલું જ નહીં પણ, નાના-મોટા હરેક કામોમાં નિરાશા-નિષ્ફળતાનો સામનો કરી રહેલાં તમે વિક્રમના આ નવા વર્ષ દરમ્યાન હજુ વધુ ધક્કાઓ તેમજ પડકારો માટે તૈયાર જ રહેજો એમ તમને જણાવી શકાય ! તમારે તમારો દૃષ્ટિકોણ બદલવો પડશે. તમારે એમ જ માનવનું છે કે, ઈશ્વર તેને જ તકલીફો આપે છે જે તકલીફોને સારી રીતે સહન કરવાનું જાણે છે ! જીવન નાનાં -મોટાં અનેક રહસ્યોથી ભરેલું છે અને, કર્મોનાં ફળ એ એમાંનો એક અતિ રહસ્યમય વિષય છે. અમુક વાર એવું લાગે છે કે, આપણે જે પણ ફળ ભોગવી છીએ તેમાં આપણાં કર્મોની કોઈ જ ભૂમિકા નથી ! વાત સાચી છે પણ, ખરેખર એવું નથી. તમને વિક્રમના આ નવ વર્ષ દરમ્યાન એટલી જ સલાહ આપવાની કે, તમારે એમ માનીને ચાલવાનું છે કે, જે સહન કર્યું છે તે બહુ કહેવાય અને તેનાથી વધુ તો કશું હોય શકે જ નહિ ! સમાધાનો શોધવાનું રાખો. બાકી, નવા વર્ષમાં પણ તમને અશાંતિ-તકલીફો-અડચણો અને પારાવાર પ્રતિકૂળતાઓ જ રહેવાની છે. નવું વર્ષ તમારા માટે કોઈ ખાસ નવી ખુશખબરીઓ લઈને આવ્યું નથી. તમારે તમારા શારીરિક-માનસિક સ્વાસ્થ્યની વિશેષ કાળજી લેવાની છે એટલું જ નહિ, નવી નહિ કલપેલી ઉપાધિઓથી પણ સંભાળવાનું છે.અને,કશું નહિ સંભાળી શકો ત્યાં બસ, વેઠયા કરવાની અને તે પણ શાંતિથી વેઠયા કરવાની નીતિ જ તમને આ દુખના સમુદ્રમાંથી પાર લઈ જઇ શકશે. તમારી તબિયત સારી નહિ રહે. તમારા વિરોધીઓની સંખ્યામાં વધારો થતો જોવા મળે. એક સાંધો ત્યાં તેર તૂટે તેવી સ્થિતિ તમે અનુભવો. તમે બધી રીતે બરાબર હોવા છતાં, તમને તમારું જમાપાસું બિલકુલ કામ નહિ આવે તેવો સમયગાળો વીતી રહયો છે. હા, વિક્રમના આ વર્ષ દરમ્યાન ક્યાંક એકાદ ચમકારા એવા થઈ જતાં તમે જોઈ શકશો જે આધારે તમે સારો સમય આવશે તેવી ધારણા બાંધી શકો ! પણ, એ મૃગજલ જ હશે ! ઝાંઝવાનાં જળ ! આ રાશિના અપરિણીતો માટે કોઈ વાતો ચાલી શકે અથવા સંબંધ નક્કી પણ થઈ શકે. વિદ્યાર્થીઓએ માટે પરિણામો ધારણાનુસાર આવે નહિ અને,ક્યાંક કોઈ કરુણતા પણ સર્જાઈ શકે ! પોતાના વેપાર-વ્યવસાયમાં કાર્યરત ધન જાતકો માટે વર્ષાન્તે નિરાશ થવાની જ સ્થિતિ આવે ! કોઈના ભરોસે રહેવું નહિ અને સતત પોતે જ સતર્ક-સભાન રહેવું તેમજ સંતોષ રાખવો. ઊંધા-ચત્તા કોઈ ખેલમાં અટવાઈ જવું નહિ. બીજું કે, વિક્રમના આ નવ વર્ષ દરમ્યાન કોઈ ખૂબ પ્રતિકૂલ યાત્રા-મુસાફરીના પ્રબળ યોગો માલમ પડી રહ્યા છે માટે, એ વિષય પરત્વે સંભાળી લેશો. નોકરી-કાર્યક્ષેત્રમાં તમને નહિ ગમતી અનેક બાબતો બનવાની જ છે અને કદાચ, અનુકૂળ નહિ હોય તેવી જગાએ તમારી બદલી પણ થઈ જઇ શકે છે ! તમારામાંથી આ રાશિના અનેક જાતકોને વિક્રમના આ નવા વરસ દરમ્યાન, દવાખાના-હોસ્પિટલ જઇ સારવાર લેવાના સંજોગો પણ ઊભા થશે માટે, તમારે આરોગ્ય સંભાળવાનું છે તથા અકસ્માત તેમજ પડવા-વાગવા વગેરેથી બચવાનું છે ! તમે મહાન છો કેમ કે, તમારે બદલે બીજાં હોય તો આવા કપરા કસોટીકાળમાંથી કદાચ જ બચી શકે ! (આલેખન: ડો. કૌશિક કુમાર દીક્ષિત. - મો: 93289 27029)